La direcció i els representants dels treballadors de Saint-Gobain han engegat aquest dijous les negociacions per fer front al tancament de la planta Saint-Gobain Glass de l'Arboç (Baix Penedès), anunciada per l'empresa aquesta mateixa setmana. Segons ha informat l'empresa en un comunicat, de moment només s'han abordat qüestions logístiques, com el calendari i freqüència de les reunions i l'aplicació d'un protocol per garantir la seguretat davant la covid-19. No serà fins al pròxim dimarts quan la direcció preveu explicar en profunditat els motius que els han empès ha tancat la planta. La decisió afecta 122 treballadors. L'assemblea de treballadors, per la seva banda, es reunirà aquest divendres. L'empresa ha assegurat que la seva intenció és generar un ambient de negociació que "faciliti" l'acord entre les parts i és per això que aquestes primeres trobades s'emmarquen en un període previ al període oficial de consultes de l'expedient de regulació d'ocupació:  "L'objectiu és ampliar el període de negociació que estableix la llei per no estar tan limitats en el temps".

Summary: La direcció i els treballadors de Saint-Gobain comencen la negociació pel tancament de la planta de l'Arboç


El fiscal i magistrat emèrit del Tribunal Suprem (TS) José Antonio Martín Pallín ha criticat l'estratègia del govern espanyol de voler aturar l'1-O usant d'escut la justícia. Segons manté, el dret penal "no pot aturar el referèndum". I fa un pas més assegurant que les querelles presentades per la Fiscalia "són forçades i no s'ajusten a la legalitat". "No és factible i és irracional intentar aturar una riuada amb la llei i les forces de seguretat", critica. En aquest sentit, també ha reconegut que no entén quin és l'objectiu de citar a declarar 712 alcaldes. "Si cedeixen locals, com a molt estarien col·laborant en un delicte de desobediència perquè el de referèndum il·legal no existeix", ha manifestat. A més, considera que perseguir aquells que volen cedir locals per posar urnes "és una situació que no admeten els valors de la Constitució en un país democràtic".  Per tant, es mostra partidari de deixar votar perquè, segons apunta, el referèndum "no té garanties i no serà reconegut pels organismes internacionals". A partir d'aquí, demana diàleg i que s'obri la porta a reformar la Constitució.  Martín Pallín té una llarga trajectòria jurídica. Ha estat fiscal i magistrat del Tribunal Suprem i, actualment, exerceix d'advocat. Davant el conflicte entre Catalunya i l'estat espanyol, insisteix que la solució ha de ser la política i no l'activació de tots els mecanismes judicials que el govern de Mariano Rajoy té a l'abast.  Ho explica usant una metàfora. "Intentar parar amb la llei o les forces de seguretat una riuada no és factible i és irracional a qui se li hagi ocorregut", ha valorat. Considera que el dret penal no té mecanismes per aturar la votació, com tampoc el dret "político-constitucional". "No podrà parar l'activitat de votar, els efectes jurídics que se'n derivin ja és una altra cosa", apunta.  Querelles "forçades i no ajustades a la legalitat" També considera que la via de querellar-se contra tots aquells que impulsin el referèndum també és un error. És més, apunta que la Fiscalia està obrint investigacions que "són forçades i no ajustades a la legalitat".  En aquest sentit, recorda que el TSJC ja va descartar la malversació a la querella contra els membres de la Mesa (un delicte que inclou presó).  Sobre la citació massiva de més de 700 alcaldes favorables al referèndum, assegura que "no entén" qui objectiu segueix perquè, com a molt, se'ls podria atribuir un delicte de desobediència "perquè no hi ha cap delicte" que castigui col·laborar amb un referèndum declarat il·legal.  Deixar votar Davant d'aquest context, el magistrat emèrit del TS aposta per deixar que els ciutadans vagin a votar l'1-O ja que, segons remarca, "el referèndum no s'ajusta a la legalitat autonòmica, espanyola ni internacional". "Es posin com es posin, o passi el que passi, el referèndum no té validesa en l'àmbit de la comunitat internacional", afegeix.  Per solucionar la situació, creu que la recepta passa per la política i per obrir la reforma de la Constitució, que qualifica "d'indispensable". "Ja sigui a través del retoc de la Llei de referèndum o de la Constitució s'ha de permetre votar, però ha de ser amb moltes condicions, limitacions i compromisos per les dues bandes, que s'han d'asseure a parlar", sentencia.

Summary: Martín Pallín, fiscal i magistrat emèrit del TS: "Les querelles pel referèndum són forçades i no ajustades a la legalitat"


El delegat del govern espanyol a Catalunya, Enric Millo, considera que la sentència del Tribunal Superior de Justícia de Catalunya (TSJC) que inhabilita Artur Mas, Joana Ortega i Irene Rigau ajuda a “esvair els dubtes dels qui pensaven que podien incomplir lleis i sentències sense que passés res”. En declaracions als periodistes després de reunir-se amb el conseller d’Empresa i Coneixement, Jordi Baiget, Millo ha afegit que ara tothom sap que quan s’actua al marge de les regles de joc s’han de rendir comptes amb els tribunals. En canvi, Millo no ha volgut valorar que tots els membres del Govern vulguin signar el decret de convocatòria argumentant que no li correspon valorar “possibles discrepàncies” dins l’executiu català.

Summary: Millo creu que la sentència del 9-N esvaeix els dubtes dels qui pensaven que poden incomplir lleis sense conseqüències


Un total de sis persones han mort aquesta Setmana Santa en sis accidents a les carreteres catalanes, segons el balanç provisional del Servei Català de Trànsit (SCT). Aquesta xifra és lleugerament superior a la de l'any passat, quan es van produir cinc morts. Dels sinistres mortals d'aquest període festiu, almenys dos han estat causats per imprudències. Es tracta de l'atropellament d'una dona aquest diumenge a l'AP-7 després que hagués baixat del seu turisme i de l'accident el divendres 19 d'abril en una pista forestal a Avinyó (Bages), on el cotxe que conduïa un jove sense carnet va bolcar i va causar la mort d'una menor. A part, el director del SCT, Juli Gendrau, ha valorat positivament l'increment dels controls dels Mossos d'Esquadra amb cotxes espiells. L'operació retorn de Setmana Santa es tanca oficialment aquest dilluns a mitjanit. Amb tot, un 90% dels 557.000 vehicles previstos ja havien tornat a l'àrea metropolitana de Barcelona a les set de la tarda.  Les retencions més importants s'han produït a causa de dos accidents a l'AP-7 i a l'A-2, on s'hi ha acumulat 20 i 14 km de retencions, respectivament. A part, també hi ha hagut cues a la C-16. Al seu torn, Gendrau ha fet una crida a la "responsabilitat i a la consciència de cadascú" a la carretera per tal que, "ara que ve el bon temps", no es produeixin accidents per conductes imprudents com alguns dels que han tingut lloc aquests dies de Setmana Santa.

Summary: La Setmana Santa es tanca amb sis víctimes mortals a les carreteres catalanes


El sector de la joieria i rellotgeria catalana va patir el 2015 un total de 121 furts i estafes, un 48% més que el 2014, quan es van cometre 82 delictes d'aquest tipus, segons dades de l'informe del Col·legi Oficial de Joiers, d'Orfebres, de Rellotgers i Gemmòlegs de Catalunya (JORGC). En canvi, els atracaments i robatoris amb violència i intimidació, els que més alarmen el sector, continuen baixant i es va passar dels 26 del 2014 als 24 del 2015. El 2010 i el 2012 es va arribar a xifres màximes, amb 98 i 83 robatoris violents respectivament. "Les bandes estrangeres, que tenien un component més violent, ja no són tan operatives i hem detectat un increment de delinqüents autòctons, amb un 'modus operandi' focalitzat en estafes i furts", ha apuntat el president del JORGC, Àlex Riu. Quant a l'informe econòmic, el sector va facturar 331 MEUR a preus de venda al públic el 2015, un 7% més que el 2014, quan havia remuntat un 1%. Per a Riu, es tracta d'un "creixement significatiu" que consolida la sortida de la baixada iniciada el 2008.

Summary: Les estafes i furts a joieries catalanes augmenten un 48% el 2015 i els atracaments amb violència continuen baixant


El candidat de Sumem per Salou-Junts i alcalde en funcions, Pere Granados, preveu ser investit dissabte en segona votació com a candidat de la llista més votada i començar el nou mandat en minoria. Tot i això, Granados confia tancar un pacte de govern amb ERC, amb qui manté negociacions positives i una bona sintonia. En una roda de premsa aquest dimecres, l’alcaldable ha carregat contra David González, del PSC -actual soci de govern-, a qui havia ofert reeditar el pacte. Granados ha acusat l’alcaldable socialista d’haver intentat un acord amb els partits “perdedors” per desbancar-lo de l’alcaldia. “Tenim un problema de confiança amb ell”, ha sentenciat. El candidat ha insistit que les prioritats són Salou i els seus ciutadans.  Els set regidors de Sumem per Salou i els quatre d’ERC atorgarien a un hipotètic govern la majoria absoluta, atès que la corporació municipal té 21 cadires.

Summary: Pere Granados començarà el mandat en minoria a l’Ajuntament de Salou


El candidat del PPC al 20-D i ministre de l'Interior, Jorge Fernández Díaz, ha aprofitat la seva participació en un acte del seu partit contra la violència masclista per anunciar que aquest dimecres entra en funcionament una nova funció en una aplicació d'smartphons que permet denunciar casos de maltractaments a les dones de manera anònima i a través d'un sistema de geolocalització. A més de fer un repàs del que ha fet el ministeri en lluita contra la violència masclista, Fernández Díaz també ha dedicat l'acte del PPC a defensar que Espanya "és dels països més avançats" en lluita contra les agressions de gènere i a lloar "l'augment de la sensibilització social" que atribueix a les campanyes del govern espanyol.  Jorge Fernández Díaz i el PPC han volgut celebrar aquest dimecres el seu propi acte de rebuig a la violència masclista i de suport a les víctimes. El candidat i ministre s'ha envoltat d'una trentena de dirigents i membres del partit –en la seva gran majoria, dones- per llegir un manifest des de la terrassa de l'hotel Grand Marina, amb Barcelona al fons.  Amb tot, el discurs del candidat popular ha estat més orientat a la seva tasca com a ministre que com a cap de llista del PPC. I és que Fernández Díaz no ha volgut perdre l'oportunitat d'explicar que des del ministeri han posat aquestdimecres en funcionament una nova funció de denúncia d'actes i delictes de violència masclista, dins l'aplicació per a mòbils 'Alertcops'. Es tracta d'una funció específica a través de la qual qualsevol ciutadà pot "denunciar amb golocalització i garantint sempre el seu anonimat per evitar represàlies" la comissió o el coneixement "d'atemptats contra una dona que pugui ser constitutius de delicte contra les dones", en paraules de Fernández Díaz.  El ministre també ha aprofitat per fer un repàs de les polítiques impulsades i dels canvis fets des del govern espanyol en aquesta matèria, i s'ha felicitat per "l'augment de denúncies" rebudes i, sobretot, per la "creixent  sensibilització social", que ha atribuït a "les campanyes realitzades" des de l'executiu espanyol.  Per a Fernández Díaz, cada cas de violència masclista i cada víctima que es produeix "és un drama personal i familiar, però també és una derrota de la societat en el seu conjunt". I per això ha defensat que el govern espanyol "ha tingut com a prioritat irrenunciable la lluita contra aquesta xacra". "Som conscients que queda molta feina per fer. Metre només hi hagi un cas no podem estar satisfets, però s'estan donant molts passos en la bona direcció i Espanya és un dels països més avançats en la persecució d'aquest crim", ha afegit presumint de la feina feta des del seu ministeri.  En una de les escasses referències al PPC fetes per Fernández Díaz a l'acte del partit, el candidat ha volgut posar de relleu que la formació va ser pionera en posar dones al capdavant d'ajuntaments, comunitats autònomes o institucions com la presidència del Senat i del Congrés dels Diputats. "Tenim antecedents; fets, no paraules. I això em permet afirmar que el Partit Popular estarà sempre a l'avantguarda en la defensa de la igualtat d'oportunitats i de tracte entre home i dona, i que no ens resignarem fins aconseguir la igualtat real i fins acabar convertint la violència contra la dona en un malson del passat", ha sentenciat.  Abans d'intervenir Jorge Fernández Díaz, el popular ha posar per a una fotografia amb els assistents a l'acte, que portaven cartells de suport a les víctimes de violència masclista. Posteriorment, la presidenta del PPC, Alícia Sánchez-Camacho, ha llegit el manifest del partit per commemorar el dia internacional de la lluita contra la violència envers les dones.  En el manifest, els populars han demanat "tolerància zero" per a aquest tipus de delictes. "No hi ha excuses. Sense impunitat per aquell que apliqui la intimidació o la violència contra qualsevol persona del seu entorn familiar, sigui la seva parella, els nens o persones grans. Perquè mentre hi hagi una sola víctima d’aquesta violència el Partit Popular de Catalunya no quedarà satisfet. Avui i sempre, amb totes les dones, pels seus drets i per la seva dignitat", ha sentenciat Alícia Sánchez-Camacho llegint el document.  Al mateix manifest, a més, el PPC ha volgut fer una "lectura el femení" de la carta magna espanyola i han "proposat" que aquest dimecres "s'interpreti l’article 10 de la Constitució espanyola substituint, per un dia, la referència a la dignitat de la persona per la referència a la dignitat de la dona; perquè quan la seva dignitat és trepitjada, la seva integritat trencada i la seva vida eradicada, la nostra norma fonamental de convivència també és atacada".

Summary: Entra en funcionament una aplicació mòbil de denúncia anònima de violència masclista per geolocalització


Els muntadors especialitzats en estructures aèries subcontractats per Fira de Barcelona han denunciat que la institució s'ha negat a seure a negociar amb ells i han avisat que la "situació actual" els condueix "inevitablement" a anar a la vaga, convocada durant el festival Sónar i que comença aquest dijous. L'advocat del Col·lectiu Ronda que assessora els treballadors, Quim Español, ha explicat en una atenció als mitjans aquest dimecres poc després de l'inici de la reunió de mediació als serveis territorial de Barcelona del Departament de Treball que representants de Fira de Barcelona s'han presentat a la reunió però no han volgut participar en les converses amb els treballadors, en la qual estan presents l'actual empresa adjudicatària del servei, l'UTE Rigging. "Estem en un moment en el qual Fira no assumeix la responsabilitat de la vaga", ha criticat Español. Els muntadors -anomenats 'riggers'- avisen que la vaga pot posar en perill la celebració amb normalitat del Sónar en les dates previstes.  La reunió ha començat a les 12 h i passats dos quarts dues encara no havia acabat. El col·lectiu, d'una cinquantena de treballadors fixes-discontinus, reclama que Fira de Barcelona inclogui en el plec de condicions de la licitació del servei, que s'adjudicarà a una nova empresa de cara al pròxim mes d'octubre, la subrogació dels actuals treballadors.  "Tant de bo existeixi algun moment en el qual algú de Fira entengui la necessitat de seure a negociar", ha insistit Español, que diu que el seu interlocutor no pot ser l'actual adjudicatària sinó Fira. Els 'riggers' encara no s'han aixecat de la taula de negociació per molt que expliquen que Fira no hi participa. "Són els únics que ara mateix tenen la clau que pot permetre la celebració del Sónar la setmana que ve", ha dit l'advocat sobre la institució. Concretament, els muntadors volen que el plec de condicions adreçat a les empreses adjudicatàries inclogui informació sobre els muntadors que ara hi estan adscrits, requereixi que en les ofertes s'expressi si hi ha voluntat de subrogar i incorpori el compromís de Fira de Barcelona de valorar els costos econòmics de personal que plantegen els diferents aspirants a la licitació.

Summary: Els muntadors del Sónar denuncien que Fira no vol negociar: "La situació actual ens porta inevitablement a la vaga"


El portaveu d’ERC al Congrés, Gabriel Rufian, ha assegurat aquest dilluns en roda de premsa al Congrés dels Diputats que la seva formació renuncia a participar en “el joc” de la presidència de la cambra baixa i ha insinuat que podria votar a favor de Xavier Domènech aquest aconseguís convèncer el PSOE. “Domènech encara és a temps de convèncer Antonio Hernando que Patxi López no ha de ser el president ni el candidat”, ha apuntat Rufian, tot afegint que aquesta hipòtesi pràcticament impossible perquè els socialistes ja han expressat el seu rebuig a donar suport a un candidat del Podem. Gabriel Rufian s’ha mostrat convençut que Ana Pastor serà presidenta del Congrés dels Diputats. “A nosaltres, com a republicans, ens agradaria que algú com Xavi Domènech presidís algun dia el Congrés, però encara han de canviar encara moltes coses en aquest Estat perquè això passi”, ha assenyalat. “A dia d’avui renunciem a entrar en aquets joc i no participarem en cap cerimònia de la confusió, però no ens tanquem en banda perquè encara li queden 12 hores a Domènech per fer una Roda de premsa amb Antonio Hernando per reflectir una majoria a favor de Podem”, ha apuntat el portaveu d’ERC, tot afegint que “el problema és que Podem no pot”.  És per això que Gabriel Rufian ha assegurat que avui l’opció dels republicans passa per “renunciar a participar en aquest joc i en aquesta cortina de fum”, i ha insistit en què “Domènech encara és a temps de convèncer Hernando que Patxi López no ha de ser el president ni el candidat”. Finalment, ha expressat tot el seu respecte a la proposta d’Homs de presentar-se com a candidat a la presidència de la cambra.

Summary: ERC renuncia a participar en “el joc” de la presidència del Congrés i insinua que votarà Domènech si convenç el PSOE


Els eurodiputats de Junts per Catalunya han preguntat a la Comissió Europea si "l'amenaça" del Tribunal Suprem a les juntes de tractament penitenciari pel confinament dels presos és una "discriminació" de caràcter "ideològic". L'alt tribunal espanyol ha alertat que deixar passar el confinament a casa als líders independentistes podria ser prevaricació. Arran d'això, Carles Puigdemont, Toni Comín i Clara Ponsatí han demanat per carta a l'executiu europeu si aquest avís és compatible amb la normativa europea, especialment pel que fa als principis d'imparcialitat i no discriminació de la Carta de Drets Fonamentals i si vulnera la presumpció d'innocència. "El franquisme judicial està desbocat", ha denunciat Ponsatí.

Summary: JxCat pregunta a la CE si "l'amenaça" del Suprem pel confinament dels presos és una discriminació ideològica


La plataforma Aigua és Vida ha reclamat a l'Ajuntament d'Igualada que regularitzi el més aviat possible el servei municipal d'aigua a la ciutat. Després de fer-se pública la primera part de l'estudi de la Diputació de Barcelona que xifra en 3,1 MEUR els actius d'Aigua de Rigat a Igualada, l'entitat creu que no cal esperar fins a la segona part de l'estudi –l'auditoria econòmica- per començar a treballar en la regularització del servei. Aigua de Rigat presta des de fa un segle de manera irregular aquest servei a la ciutat, ja que no s'ha fet mai un concurs de concessió pública. D'altra banda, l'entitat creu que l'opció de municipalitzar el servei seria viable, però veuen difícil que es pugui tirar endavant abans de les eleccions municipals del 2019. Per això, demanen que els partits "es posicionin i portin al programa si volen una gestió pública o privada".  Igualada no ha arribat a crear mai formalment un servei municipal d'aigua i és una empresa privada –Aigua de Rigat- qui presta aquet servei des de la dècada dels anys vint del segle passat. Malgrat que no hi ha hagut mai cap concurs públic de concessió, l'empresa ha assumit històricament tant la prestació del servei com la instal·lació de la infraestructura. L'entitat Aigua és Vida va fer pública aquesta situació l'any 2016 i l'Ajuntament va iniciar un procés per poder ordenar el servei i posar fi a aquesta irregularitat.  Per fer-ho possible, el consistori va encarregar una auditoria a la Diputació de Barcelona, de la qual se n'han fet públics els primers resultats i xifren els actius d'Aigua de Rigat a Igualada en 3,1 milions d'euros. Juan Carlos Gonzalez, d'Aigua és Vida a l'Anoia, ha dit que aquesta xifra "desmenteix de lluny la que va donar el regidor Jordi Pont que deia que els actius sumarien 30 milions d'euros". Davant d'aquesta dada, tot i que Aigua és Vida entén que caldrà complementar-la amb la segona part de l'auditoria que falta per fer, l'entitat veu "viable" que es pugui municipalitzar el servei d'aigua.  Amb tot, la plataforma creu que la primera passa a fer abans de la municipalització és la regularització del servei i han apressat l'Ajuntament a fer-ho. Pau Ortínez, membre d'Aigua és Vida, ha dit que "no és necessari esperar a tenir la segona part de l'estudi i ja es poden activar tots els procediments administratius i legals". "Demanem que s'activin ja els procediments perquè quan tinguem la segona part de l'estudi l'endemà ja tinguem un informe que ens digui com s'haurà de regularitzar el servei", ha apuntat Ortínez.  D'altra banda, Aigua és Vida també creu que seria "lògic" que l'Ajuntament d'Igualada es vengui el 33% de les accions que té de l'empresa Aigua de Rigat –actualment controlada per Agbar-. Pau Ortínez ha dit que quan el consistori tingui una valoració dels seus actius "seria lògic que se'ls vengui perquè aquesta empresa es troba en fals a la ciutat".  L'entitat també ha tornat a reclamar que els regidors del govern municipal d'Igualada que són membres del consell d'administració d'Aigua de Rigat "deixin de cobrar" per assistir a les comissions. Ortínez ha lamentat que es tracta d'un fet "anacrònic" i ha dit que aquestes persones "cobren 36.000 euros per assistir a aquetes comissions". La plataforma també ha demanat un cop més que el consistori busqui un assessorament extern i que "no confiï únicament en els serveis municipals" per resoldre la situació de l'aigua a la ciutat.  Per altra banda, Aigua és Vida no creu que una consulta sigui la millor solució per decidir si s'ha de municipalitzar o no el servei, un cop s'hagi regularitzat la situació de l'aigua a Igualada. Ortínez creu que hi ha exemples de consultes que "han costat molts diners i en què la ciutadania no hi ha participat" i, per tant, creuen que la millor solució és que "en les properes eleccions municipals els partits portin al seu programa si volen una gestió pública o privada de l'aigua". Per això, l'entitat creu que fins el 2019 el tema de la municipalització no es podrà desencallar.

Summary: Aigua és Vida apressa l'Ajuntament d'Igualada perquè regularitzi el servei d'aigua i insisteix en la municipalització


L'AP-7 i l'N-II han quedat reobertes a la Jonquera (Alt Empordà) a tres quarts de sis de la tarda després d'estar tallades durant més de tres hores a causa d'un incendi a la Catalunya Nord, segons ha informat el Servei català de Trànsit. L'autopista continua tallada a Vilamalla, on els camions són desviats per la sortida 4 de l'autopista cap al pàrquing de la població mentre que els turismes es devien cap a l'N-II. Segons el Servei català de Trànsit, l'autopista registra quatre quilòmetres de cues a la Jonquera i cinc més a Vilamalla en sentit nord. A quarts de tres de la tarda s'han començat a conformar retencions a l'AP-7 en sentit nord en el tram comprès entre les sortides 3 (Figueres Nord) i 2 (La Jonquera), com a conseqüència del tall en la circulació cap a França arran de l'incendi forestal declarat a la Catalunya Nord, a la zona de Morellàs i les Illes (Vallespir). Tal com ha informat la Prefectura dels Pirineus Orientals, 130 bombers i 3 equips aeris han treballat en l'extinció del foc. Així mateix, els Bombers de la Generalitat han desplaçat sis dotacions terrestres fins al punt de la frontera per si les flames travessaven cap a l'Alt Empordà. El vent, però, bufa de sud cap a nord, segons han indicat fonts d'Interior. Quilòmetres abans del punt d'embús, diversos panells informatius avisaven que l'A-9 francesa estava tallada i que, a l'altura de la Jonquera, el trànsit es desviava cap a altres vies. No obstant això, alguns camioners atrapats a la carretera s'han queixat de la falta d'informació.  "Si ho arribo a saber abans de sortir de Girona, no agafo el camió i aprofito per descansar", ha dit un d'ells, que preferia no identificar-se. En Paul, de Bèlgica, s'ha aturat a l'àrea de servei de l'Empordà per assabentar-se del que passava i decidir aleshores què fer. Tot i així, no ha evitat trobar-se amb les cues. "He vist els cartells informatius i he pensat que els talls durarien molt oc. He parat a l'àrea de servei per informar-me però ningú en sabia res i fins i tot he vist passar dos cotxes de policia, que no han avisat", ha relatat. La majoria de conductors, però, han entomat amb resignació les cues, malgrat la calorada i la llarga espera, de més de tres hores. En alguns moments, la circulació ha quedat completament aturada, i alguns viatgers no han dubtat a baixar dels vehicles per estirar les cames, fumar o inclús llegir des del voral.  En Josep, un camioner que circulava des de Girona cap a França, i en Patrice, un altre transportista que anava de Figueres cap a Lió, han aprofitat les retencions quilomètriques per fer aturada en el camí i esperar, des de l'àrea de servei de l'autopista, que el caos circulatori s'esvaís. S'han agafat la situació amb humor. "A no ser que vingui un helicòpter per recollir-me no puc fer res més que estar aquí i prendre-m'ho amb paciència", ha apuntat en Patrice. Una dotació dels Mossos d'Esquadra desviava els cotxes i camions cap a l'N-260 just a la sortida 2 de l'autopista, on s'han sentit sonar molts clàxons com a protesta perquè es fessin pagar els tiquets. El moment de major afluència de circulació en aquesta via s'ha produït a l'entorn del peatge, just quan han reobert el trànsit a l'autopista.  Congestió i caos viari també a l'N-II Congestió i caos viari també a l'N-II La situació que s'ha viscut a l'autopista també s'ha reproduït a l'N-II. Congestió i llargues cues han estat la tònica d'aquest dilluns a la tarda, amb cotxes aturats ja a l'alçada d'Agullana (Alt Empordà). Tot i que la nacional no s'ha tallat, el trànsit que sortia de l'autopista i que s'hi ha derivat s'ha traduït, ràpidament, en col·lapse viari també en aquesta via.   Els Mossos d'Esquadra s'han situat a les rotondes d'entrada de la Jonquera i no deixaven passar cap camió més enllà. Només cotxes. Als tràilers, els obligaven a desviar-se als aparcaments habilitats que hi ha al municipi, que de seguida s'han omplert. Molts dels conductors no sabien què passava, i eren els mateixos agents qui els informaven que un incendi a l'altra banda dels Pirineus ha obligat a tallar l'autopista.   A quarts de sis de la tarda (les previsions dels francesos s'han complert) s'ha pogut reobrir l'AP-9, i de retruc l'AP-7, un cop els bombers han aconseguit controlar l'incendi. La situació s'ha començat a normalitzar amb rapidesa i, en poc més d'una hora, les cues s'han esvaït.   Això sí, aquest dilluns hi haurà molts camioners que faran nit a la Jonquera. Com que el tall de trànsit els ha obligat a aturar-se, això els ha trencat la jornada i impedeix que ara puguin continuar fent ruta (perquè sinó no respectaran els descansos reglamentaris, que queden enregistrats al tacògraf).   Un exemple de la situació són tres camioners que havien d'arribar a prop de Marsella per descarregar-hi estella que es convertirà en biomassa. Inicialment, preveien dormir allà i demà a primera hora descarregar el tràiler. Ara, dormiran a la Jonquera i es tornaran a posar en ruta cap a les tres del matí per ser a destí a primera hora de dimarts.

Summary: Reobren l'AP-7 i la N-II a la Jonquera després d'estar tallades més de tres hores per un incendi a la Catalunya Nord


Els joves de Cs han denunciat "bullying ideològic" de "grups separatistes totalitaris" contra estudiants que "defensen el seu dret a assistir a classe" a les universitats. En un comunicat, Joves Ciutadans rebutgen una reunió entre Torra i representants dels set centres d'ensenyament superior públics a Catalunya aquest dijous "per reiterar-li la submissió al projecte separatista". Durant la reunió, els representants van entregar un manifest contra la sentència de l'1-O al president, que Joves Ciutadans interpreten com un suport als "colpistes" i un intent de "premiar als sabotejadors amb beneficis acadèmics perquè puguin seguir amb el boicot". També exigeixen als claustres que siguin "imparcials" i "posin fre a la deriva totalitària".

Summary: Els joves de Cs denuncien "bullying ideològic" dels "separatistes totalitaris" a les universitats


Els delictes a la ciutat Lleida s'han reduït de forma generalitzada durant l'estat d’alarma i l'impacte del confinament ha estat molt gran en el nombre d'accidents de trànsit a la ciutat, que han baixat un 92,5% respecte al mateix període de l'any passat. Segons les dades de la Guàrdia Urbana, l'any 2019, en les dates equivalents a la crisi sanitària de la covid-19, es van produir 45 accidents amb ferits i aquest any, 3. D'altra banda, la policia local ha posat 21 denúncies a establiments i ha efectuat 11 detencions de persones que no han respectat el confinament. Les dades s'han donat a conèixer aquest dimecres durant la comissió de Polítiques de Gestió de la Seguretat i el Civisme de l'Ajuntament de Lleida.  Durant la comissió, on s'ha presentat l'informe de la Guàrdia Urbana  de Lleida i de Protecció Civil sobre les actuacions realitzades específicament durant el període de l'estat d'alarma a la capital del Segrià, l'alcalde Miquel Pueyo ha destacat que s'han reduït "pràcticament a zero els accidents de trànsit amb ferits".  Segons Pueyo, aquestes dades representen "un exemple de pes per al model de mobilitat" que el govern municipal vol per a la ciutat. "Lleida ha de tenir una mobilitat més segura, més sostenible, més amable i l'escenari post emergència ha de sorgir, en part, dels aprenentatges positius d'aquestes setmanes", ha assenyalat. En aquest sentit, Pueyo, ha recordat que la dimensió de la ciutat de Lleida "permet anar caminant a pràcticament tot arreu" i ha dit que la voluntat de la Paeria és potenciar-ho, "així com també que les bicicletes guanyin espai i seguretat a la via pública". En l'àmbit de mobilitat, també es desprèn de l'informe que els accidents sense ferits s'han reduit un 79,82%. L'any 2019 se'n van produir 223 i des del passat 14 de març han estat 45. La policia local ha fet 226 comprovacions en establiments públics arran de les limitacions fixades per l'estat d'alarma i ha posat 21 denúncies, la majoria durant la primera setmana (del 14 al 20 de març) del confinament. Pel que fa al moviment de persones i l'incompliment del decret de l'estat d'alarma, el cos ha efectuat 2.270 comprovacions, que han donat lloc a 1.558 denúncies, 11 detencions i 16 imputacions. Reducció generalitzada de delictes a la ciutat El confinament també ha tingut un impacte en les diferents tipologies de delictes a Lleida, amb una reducció en general i entre els quals destaquen la disminució total dels robatoris de vehicles respecte al mateix període del 2019, en què se'n van comptabilitzar 6. També disminueixen els robatoris a l'interior de vehicles (46 al 2019 i 11 al mateix període del 2020) i es redueixen els robatoris amb violència a més de la meitat (14 al 2019 i 6 durant el confinament). Durant la crisi sanitària s'han produït més denúncies per persones que conduïen sense permís (26 respecte a les 11 del 2019) i arran del confinament s'han multiplicat per 2,5 les actuacions per ordre, recerca i detenció, al centralitzar part de les actuacions de la Guàrdia Urbana en el control de la circulació de persones.  També en aquest període, s'han registrat un 70% menys denúncies per casos de maltractament en l'àmbit de la llar. En concret, han estat 3 durant el confinament i 10 en el mateix període de l'any passat. Tot i aquesta xifra, la Guàrdia Urbana està amatent als possibles nous casos que es puguin produir i l'Ajuntament de Lleida ha reforçat la difusió dels diferents serveis i telèfons d'atenció a les dones que es puguin trobar en situació de maltractament a la llar per mitjà d'una Guia específica. L'alcalde ha especificat, però, que les dades de la Guàrdia Urbana de Lleida constitueixen només una part del global d'actuacions per motiu de maltractament, on s'hauran de tenir també en compte les actuacions dutes a terme pels Mossos d'Esquadra en aquest sentit.  Tot i això, durant l'estat d'alarma la Urbana ha detingut 51 persones i n'ha imputat 26 per diferents fets delictius com ara robatoris en vehicles, robatoris amb violència o per maltractament, entre altres, mentre l'any passat van ser 50 i 2 els imputats. 204 serveis prestats pels voluntaris de Protecció Civil El departament de Protecció Civil de l'àrea de Seguretat Ciutadana ha centralitzat els protocols i les actuacions que s'han dut a terme per contenir l'impacte de la crisi sanitària a la ciutat. Des de Protecció Civil s'han determinat accions com ara l'operativa del lliurament de targetes menjador a les famílies vulnerables dels centres d'educació de Lleida –se'n van lliurar 3.845 als patis d'escoles públiques i a la regidoria d'Educació- , tasques de suport a la desinfecció d'espais comunitaris (caserna de la Guàrdia Urbana, Llar de Sant Josep, sol·licitant l'actuació de l'UME a la subdelegació del govern) i s'ha assessorat l'adequació d'un dels pavellons municipals en el cas que sigui necessari un reforç sanitari. Protecció Civil també ha centralitzat les peticions i recerca del material higiènic i de protecció, l'operatiu de distribució de mascaretes i el protocol operatiu del refugi temporal del confinament per a persones sense sostre al pavelló Agnès Gregori. En aquests moments, està analitzant espais i realitzant els protocols a partir de les recomanacions aprovades pel Govern per garantir la seguretat en la campanya de la fruita en el marc de la covid-19. El grup de voluntaris de Protecció Civil, que de forma estable durant l'estat d'alarma l'integren 25 persones, ha tingut un "paper clau" en el bon desenvolupament de l'atenció a persones durant la crisi sanitària. Entre les tasques que han dut a terme, destaquen la vigilància i control d'accessos al pavelló Agnès Gregori, el repartiment d'aliments provinents del Banc d'Aliments, la distribució de mascaretes estacions de trens i autobusos i al servei de bus urbà, residències geriàtriques de Lleida i Sucs), vigilància del mercat de fruites i verdures del Barris Nord en la seva reobertura el dia 2 de maig i suport al departament de Serveis Personals amb la distribució d'equips de protecció individual (EPI) un cop per setmana. Els voluntaris han realitzat 204 serveis i 1.377 hores. 666 voluntaris a la Xarxa de Solidaritat Lleida En la comissió també s'ha destacat el valor de la tasca dels 666 voluntaris de la Xarxa de Solidaritat Lleida coordinada des de la Paeria. "La tasca dels voluntaris de Protecció Civil, sumada a la de les persones que de forma altruista han conformat la XSL és un referent del caràcter solidari dels lleidatans", segons ha destacat Pueyo. Els voluntaris de la Xarxa han realitzat 184 serveis però cal tenir en compte que aquesta xifra es pot considerar triplicada perquè un cop han contactat amb els usuaris repeteixen l'ajut. El CECOPAL ha coordinat l'operativa de funcionament de la ciutat de Lleida davant la crisi de la covid-19 En la reunió també s'ha donat compte de les diferents actuacions que ha posat en marxa l'Ajuntament de Lleida des d'abans del confinament, amb la constitució el 10 de març del Centre de Coordinació Operativa Local (CECOPAL), presidit per l'alcalde de Lleida, Miquel Pueyo. Des d'aquella data s'ha reunit en nou ocasions i s'ha coordinat tota l'operativa de resposta i funcionament de la ciutat de Lleida davant la crisi del coronavirus. Han participat en les reunions l'alcalde de Lleida i representants polítics i tècnics de totes els serveis essencials de la Paeria (salut, Guàrdia Urbana, Protecció Civil, serveis socials, serveis bàsics de neteja, subministraments i mobilitat). Miquel Pueyo ha remarcat la "bona coordinació i transversalitat" entre tots els departaments implicats en la resposta per la covid-19. "L'Ajuntament de Lleida ha respost amb fermesa, eficàcia i amb tots els recursos al seu abast al desafiament més gran pel nivell de risc per la salut de la nostra població en aquest segle", ha assenyalat. Pueyo ha recordat que el CECOPAL es va constituir abans que es decretés l'estat d'alarma, fet que ha permès actuar "amb coordinació i previsió" davant el gran abast de la crisi.

Summary: Disminueixen notablement els accidents de trànsit amb ferits a Lleida i també cauen els delictes durant l'estat d'alarma


L'Ajuntament de Barcelona dona dos mesos al Ministeri de l'Interior perquè tanqui el Centre d'Internament d'Estrangers (CIE) de la Zona Franca i ja ha avançat que anirà als tribunals si l'Estat no ho fa. El consistori ha emès l'ordre de precinte tot recordant que l'ordre de cessament d'activitat ja és ferma des de fa mesos per manca de llicència i deficiències de seguretat. El tinent d'alcaldia Jaume Asens ha explicat que han preferit esperar i demanar diversos informes abans de fer el següent pas. Asens ja ha donat per fet que el govern espanyol continuarà "desobeint" i que el cas acabarà a l'Audiència Nacional, que seria el jutjat competent en tractar-se d'un incompliment per part d'una administració pública.

Summary: Barcelona dona 2 mesos al Ministeri de l’Interior per tancar el CIE de la Zona Franca i anirà als tribunals si no ho fa


L'Ajuntament de Cornellà del Terri (Pla de l'Estany) produirà energia per diversos equipaments públics a partir de la instal·lació d'una placa fotovoltaica. Les previsions és que ocupi 500 metres i es posarà al teulat de l'escola. Es preveu que amb la producció d'energia solar es redueixi un 30% el consum elèctric del municipi. El cost d'aquesta instal·lació és de 40.000 euros i es finançarà amb una subvenció de la Diputació de Girona. A més, també s'ha demanat a una quinzena de veïns que cedeixin l'ús del teulat durant 20 anys per tal que l'Ajuntament hi instal·li més plaques. Els veïns que optin per participar en el projecte també es podran beneficiar de l'energia produïda a partir del sol. L'Ajuntament de Cornellà del Terri (Pla de l'Estany) vol impulsar la producció d'energia solar al municipi. El projecte consisteix en la construcció d'una placa fotovoltaica al teulat de l'escola que permetria generar energia per aquest equipament i per a la resta que estiguin a uns 500 metres. D'aquesta manera, l'energia que es produeixi a partir dels rajos de sol també anirà a l'escola bressol els Belluguets, l'ermita de Sant Antoni, el casal d'avis, la pista de tennis, el pavelló d'esports, el centre sanitari, el centre cultural, el local social i l'ajuntament. La instal·lació de la placa fotovoltaica tindrà un cost aproximat de 40.000 euros, que es finançaran amb una subvenció de la Diputació de Girona. Per altra banda, el consistori ha proposta a una quinzena de veïns que cedeixin el teulat de casa seva per a la construcció de més plaques solars. En aquest cas, els particulars haurien de pagar una part proporcional de la instal·lació, però també es beneficiarien de l'estalvi energètic. L'Ajuntament del Cornella de Terri ha calculat que la factura de la llum es reduiria un 30%, tot i que sempre anirà en funció de l'energia produïda i de la despesa energètica de cada edifici. Una vegada hi hagi totes les plaques construïdes, l'energia s'enviarà a la distribuïdora Electra Avellana perquè aquesta la reenviï als comptadors dels equipaments municipals i també als veïns que s'han adherit al projecte. Després s'aplicaran els descomptes corresponents a la factura de la llum. A més, l'Ajuntament es compromet a mantenir totes les instal·lacions. Actualment s'està acabat de redactar el projecte executiu. Es preveu que les obres haurien d'estar acabades a finals d'any i les plaques ja haurien d'entrar en funcionament. El regidor d'Energies i Indústria de Cornellà del Terri, Francesc Pujol, ha destacat que el projecte es fa de forma conjunta amb altres municipis com ara la Cellera de Ter (Selva), Amer (Selva) o Rupià (Baix Empordà). Pujol ha remarcat que aquest projecte serà "molt beneficiós" pel poble perquè hi haurà un estalvi energètic tan per la part pública, com per la privada. A més, el regidor no descarta "continuar creant comunitats energètiques locals".

Summary: Cornellà del Terri produirà energia per als equipaments públics amb plaques fotovoltaiques


L'entrada a la fase 1 del desconfinament ha permès a molts grups de música retornar als locals d'assaig, després de gairebé tres mesos sense trepitjar-los. És el cas del grup de rumba Fa1na que aquesta setmana ha reprès els assajos presencials al local que té al Poal (Pla d'Urgell). El cantant i un dels guitarristes de la banda, Manu Brufau, ha assegurat que el confinament "ha estat dur", ja que a banda de no poder assajar també han vist com totes les actuacions que tenien programades han quedat anul·lades, a més de les que "no han sortit" pel coronavirus. La part positiva és que el grup ha pogut destinar més temps a les xarxes socials i a fer contingut audiovisual, així com a composar els temes que formaran part del seu segon treball. Aquesta setmana el grup semi amateur Fa1na ha fet el seu primer assaig físic després de gairebé tres mesos de confinament. Tot i això, encara passaran dies fins que la formació al complet puguin tornar a tocar plegats, ja que dos dels sis integrants del grup són de Barcelona i no poden desplaçar-se fins al Poal, on el grup hi té el local d'assaig. "Fins que la resta no es puguin moure haurem d'assajar els quatre que som d'aquí", ha indicat Manu Brufau. Malgrat a l'inici del confinament els membres del grup van valorar l'opció de fer els assajos en línia, finalment van optar per no fer-los al no tenir els recursos necessaris. "Amb prou feines vam poder gravar cançons a casa, alguns amb el mòbil i altres amb targeta de so i micròfons", ha assenyalat Brufau. Tot i això, ha explicat que treballen per poder fer concerts en línia aquest proper estiu. El principal problema en què es troba ara Fa1na és l'escenari d'incertesa que ha deixat la crisi sanitària de la covid-19. "No sabem si d'aquí un mes i mig o dos mesos tornaran a sortir actuacions o si es quedarà tot parat fins l'any que ve", ha dit Brufau, que ha afegit que la crisi sanitària els fa anar "setmana a setmana". En aquest sentit, Brufau considera que tenen "sort,  entre cometes" de no dedicar-se professionalment al món de la música en un moment com l'actual. "Si per nosaltres ja ha estat un maldecap, no em vull imaginar per la gent que s'hi dedica exclusivament". En tot cas, el grup afronta el retorn al local d'assaig amb la idea "d'estar preparats", en cas que en un futur proper els hi surti una actuació en directe. A més, també els permet centrar-se en treballar els nous temes que formaran part del seu futur segon disc, el qual no descarten publicar abans del que tenien previst . "Si les circumstàncies no canvien i les actuacions no es poden fer haurem d'adaptar-nos i fer nou material", ha explicat el cantant. Davant les diverses iniciatives musicals en línia que han sorgit arran del coronavirus, com és la retransmissió de concerts confinats, el membre de Fa1na espera que aquestes "no hagin vingut per quedar-se". El grup ha participat recentment en iniciatives similars, encara que Brufau considera que "l'essència" de la música està als concerts i en les sensacions que es transmeten entre els artistes i el públic que gaudeix de la música. "Crec que aquesta és la màgia més gran de l'artista o, almenys, és el que més gaudeixo", ha indicat el cantant, que espera que la situació actual sigui "transitòria" i que, de moment, aquestes iniciatives els ajudin a "anar oferint la música de Fa1na a totes les persones que vulguin".

Summary: "Tornar a assajar amb el grup ens prepara per tornar als escenaris i ens permet treballar noves cançons"


L'epidemiòleg Oriol Mitjà ha apostat pel confinament domiciliari a Madrid "de forma casi immediata". En declaracions a RAC1, ha valorat que la situació és molt dolenta i ha criticat que s'estan fent "poquíssims" tests. Ha afirmat que una de les solucions seria fer un testeig a tots els madrilenys però ha apuntat que la decisió que ell estaria a punt de prendre és el confinament estricte. "Haurien de fer un confinament a casa de tal manera que no hi hagués contacte entre la ciutadania", ha valorat. D'altra banda, ha criticat la gestió feta pel director del Centre del Centre de Coordinació d'Alertes i Emergències Sanitàries (CCAES), Fernando Simón, de qui ha dit que "no té les habilitats" per gestionar la pandèmia.  Mitjà ha afirmat que Simón és "molt bona persona" i bon orador i que no se li qüestiona la dedicació però ha afegit que sí se li qüestiona si té les habilitats per gestionar una pandèmia. I al seu parer no les té. "No té el currículum per fer això, no té la talla", ha manifestat. Ha assegurat que així li va transmetre també l'expresident del govern espanyol José Luís Rodríguez Zapatero, qui li hauria dit que el comitè científic espanyol havia "fracassat" i no s'havia deixat ajudar per l'ambaixada de la Xina.  L'epidemiòleg ha continuat assegurant que Simón no té especialitat MIR i no s'ha dedicat al camp de l'epidemiologia, sinó que és molt bo en els treballs de camp, la logística i l'anàlisi de dades descriptives. "Explica molt bé la part descriptiva però no volem això, volem que ens digui què hem de fer per reduir incidències i números de morts", ha afegit.  Ha apuntat que a l'Estat "agrada molt més algú trempat" però ha insistit que si es parla de vides humanes "és molt més important que hi hagi persones que no sigui tan temprades però molt més efectives a l'hora de prendre decisions". En aquest sentit, ha assegurat que l'acció de Simón "ha estat molt pitjor que la que han posat en marxa a altres països amb els mateixos coneixements" i que el coneixement de científics d'altres zones és "infinitament superior".  Mitjà ha apuntat també que hi ha hagut una "manca de reacció per organitzar comitès d'experts que lideressin la pandèmia" tant a l'Estat com a Catalunya: "Ho han fet igual de malament". També ha criticat que la gestió de la pandèmia ha estat "molt polititzada".

Summary: Mitjà afirma que s'hauria de fer un confinament domiciliari a Madrid "de forma casi immediata"


El ministre de l’Interior, Juan Ignacio Zoido, ha negat que l’operació de la Guàrdia Civil d’aquest dijous estigui relacionada amb el procés sobiranista i la proximitat del judici pel cas de la consulta del 9-N. “El moment en què es desencadenen les operacions no depèn del que vol la Guàrdia Civil o la policia”, ha afirmat en declaracions a la Cadena Ser per després recordar que les actuacions d’aquest dijous en relació al suposat finançament irregular de CDC s’estan produint a instàncies judicials i no de la Guàrdia Civil. A més, ha afegit que aquesta és la quarta vegada que es realitza una operació d’aquestes característiques pel cas del 3%.

Summary: El govern espanyol nega que l’operació de la Guàrdia Civil pel cas del 3% estigui vinculada al procés


El passat divendres es van iniciar, a l'Hospital Comarcal d'Amposta, les obres de construcció de la nova farmàcia. Aquestes instal·lacions permetran que el centre sanitari de la capital del Montsià tingui un servei farmacèutic "autònom i independent" que suposarà "una millora per als pacients". La farmàcia quedarà ubicada a la planta baixa de l'hospital i ocuparà un espai de 200 metre quadrats. Les obres estan pressupostades en 140.000 euros, als quals en caldrà afegir el cost de l'equipament. Està previst que els treballs acabin a principis del mes desembre. L'alcalde d'Amposta, Adam Tomàs, ha destacat "el salt qualitatiu" quer representarà el nou servei de farmàcia l'Hospital Comarcal que se suma a la nova àrea d'atenció pediàtrica del servei d'urgències que va entrar en funcionament fa uns mesos.

Summary: L'Hospital Comarcal d'Amposta tindrà un nou servei de farmàcia


La companyia sueca Scandjet Aero unirà l'Aeroport de Girona amb set ciutats del país escandinau des del maig fins al novembre. L'aerolínia posarà més de 17.000 seients a la venda amb preus a partir dels 99 euros per trajecte. A banda dels vols, també oferirà paquets turístics pensats perquè els visitants suecs vagin a la Costa Brava amb l'hotel i les activitats de lleure ja contractades. Inicialment, oferirà dos vols per setmana, a l'octubre creixerà fins a les sis rutes i durant l'agost no operarà. El president de la companyia, Pavel Maksimovski, ha destacat que treballen a demanda i, per tant, podrien afegir nous vols si cal. Els plans d'Scandjet per al 2017 passen per doblar el nombre de passatgers.

Summary: La companyia Scandjet unirà l'Aeroport de Girona amb set ciutats sueques de maig a novembre


La CUP està disposada a entrar al Govern o a la Mesa del Parlament i ''assumir responsabilitats si és per fer república''. Així ho ha assegurat la diputada Maria Sirvent en la roda de premsa posterior al Consell Polític Extraordinari de la formació on s'ha avalat l'abstenció a la investidura del candidat a la presidència de la Generalitat, Quim Torra. Sirvent ha remarcat que si per contra el futur Govern aposta per ''normalitzar la gestió de l'autonomisme o gestionar les engrunes que només permeten fer polítiques neoliberals, a la CUP no la trobaran''. El portaveu del secretariat nacional de la CUP, Lluc Salellas no ha revelat el resultat de la votació sobre la investidura de Quim Torra però sí que ha assenyalat que ha estat ''ampli'' a favor de l'abstenció en el Ple de demà dilluns. Sí que ha remarcat que hi ha hagut un ''consens absolut'' en constatar ''una reculada important'' des de la tardor  per part de JxCat i ERC en el treball i les polítiques per la república.

Summary: La CUP estaria disposada a entrar al Govern o a la Mesa si constata que és per fer república


Salut posa l'èmfasi enguany en prevenir també altres malalties d'hivern com la bronquiolitis ACN Barcelona.-Salut posa en marxa la campanya de vacunació de la grip des d'aquest dilluns i ja té disponibles més d'1,2 milions de dosis de la vacuna als CAP i als centres vacunals. Segons ha explicat el departament, enguany la campanya comunicativa 'Per un hivern sense BRRR' posa l'èmfasi en prevenir, a més de la grip, altres malalties d'hivern com ara la bronquiolitis i altres patologies víriques. Per fer front a l'increment de la demanda assistencial el CatSalut reforçarà el sistema amb 21,4 milions d'euros per millorar l'atenció a les urgències, la primària o l'atenció hospitalària, entre altres.

Summary: Comença la campanya de vacunació de la grip amb l'adquisició de més d'1,2 milions de dosis de la vacuna


Aquest dissabte al matí s'ha aprovat el cartipàs del nou equip de govern de l'Ajuntament de Torroella de Montgrí (Baix Empordà), format per ERC-Junts, UPM, L'Est i la CUP. El nou alcalde, Josep M. Rufí (ERC-Junts), ha assumit les carteres d'Hisenda; Administració electrònica, bon govern i transparència, i Hisenda. El primer tinent d'alcalde, Jordi Colomí (UPM), s'encarregarà d'Urbanisme i desenvolupament de la zona esportiva; Llicències d'Obres i Activitats; Unitat Operativa de Manteniment (UOM); Esports, i Món Rural. El segon tinent d'alcalde és Josep Martinoy d'UPM, que ha assumit les carteres de Comunicació; Seguretat Ciutadana; Mobilitat urbana; Innovació i Desenvolupament, i Espai Ter. Sandra Bartomeus (ERC-Junts) és la nova tercera tinent d'alcalde i s'encarregarà de Gestió Territorial; Oficina Tècnica; Medi Ambient; Salut, i Habitatge. Josep Maria Rufí (ERC-Junts) va ser investit en un ple extraordinari alcalde de Torroella de Montgrí dimecres, 20 de juliol, després de prosperar la moció de censura presentada conjuntament amb UPM, L'Est i la CUP, tres partits que fins llavors estaven a l'oposició.

Summary: El nou alcalde de Torroella de Montgrí assumeix les carteres d'Hisenda, Administració electrònica i Serveis Municipals


L'Ajuntament de Cerdanyola del Vallès (Vallès Occidental) obrirà un concurs públic per tal d'adjudicar la gestió del Parc Esportiu Municipal (PEM) Guiera a partir del 4 d'agost, quan finalitza la intervenció municipal. L'Ajuntament va intervenir el PEM Guiera el 4 d'agost del 2014 després que la Federació Catalana d'Handbol (FCH) comuniqués que no podia seguir oferint el servei després de presentar concurs de creditors. El regidor d'Esports de Cerdanyola, Josep Grau, ha explicat l'ACN que el consistori està treballant en la resolució del contracte amb la FCH després que aquesta els hagi comunicat que no continuarà gestionat el servei que tenia assignat per contracte. Ha afegit que la idea en que es treballa és obrir un concurs públic per a la gestió dels serveis que permeti també que els treballadors puguin mantenir el seu lloc de feina. L'Ajuntament passaria a gestionar únicament la infraestructura.  Grau ha explicat que després dels dos anys d'intervenció l'escenari normal era que la Federació continués complint el contracte que tenia per a la gestió assignada per aproximadament uns 30 anys. Tot i això, la Federació els va comunicar que no voliac continuar amb el contracte, situació que "no es contemplava" des del  consistori. Arribats a aquest punt, l'equip de govern treballa ara per tal de rescindir el contracte amb la Federació, cosa que s'haurà d'aprovar per ple municipal, i treballar en la licitació d'un nou contacte. Grau ha assegurat que l'objectiu és que aquest contracte garanteixi la continuïtat dels serveis que ve prestant el centre i també els empleats que hi treballen. El regidor confia que el procés estigui enllestit abans del 4 d'agost, per tal que a partir d'aquell dia el PEM Guiera pugui continuar funcionant com fins ara però gestionat per l'empresa que surti guanyadora en el concurs. Grau ha reconegut que els ha arribat que ja hi ha empreses interessades en la licitació.  El regidor ha afirmat que la instal·lació "és sostenible" perquè genera recursos per ella mateixa gràcies als abonats de que disposa. Per això, ha negat que s'hagi qüestionat el futur de la instal·lació i ha afegit que la liquidació del darrer any és positiva.  D'altra banda, el darrer ple municipal va aprovar incoar un expedient sancionador a la Federació Catalana d'Handbol pel presumpte incompliment de les condicions del plec de clàusules que regeix la concessió, aprovat pel ple el 28 de setembre del 2000.

Summary: L'Ajuntament de Cerdanyola licitarà la gestió del parc esportiu Guiera després de dos anys d'intervenció municipal


Hi ha 5.607 pacients que han necessitat UCI i ja s’han curat 19.259 persones  ACN Madrid .-El Ministeri de Sanitat xifra ja en 94.417 els casos confirmats de coronavirus a tot l’estat espanyol, 9.222 més que fa 24 hores, i la xifra de morts s’enfila fins a les 8.189, 849 més que aquest dilluns sumant un nou rècord. Fins ara, hi ha hagut 5.607 pacients que han necessitat les UCI i ja s’han curat 19.259 persones, 2.479 més que ahir. La comunitat de Madrid continua concentrant el major nombre de casos amb 27.509 dels infectats confirmats i acumula 3.603 morts per la malaltia. La segueix de ben a prop Catalunya, amb 18.773 dels casos totals i 1.672 morts. El País Basc, acumula 6.320 casos i 325 morts per la covid-19.

Summary: Espanya suma 849 noves morts i 9.222 positius i arriba a les 8.189 defuncions i als 94.417 casos de coronavirus


Els Mossos d'Esquadra han detingut tres homes, un d'ells menor d'edat, com a presumptes autors d'un robatori amb força a dues cases de la urbanització Vallpineda de Sitges. La detenció es va produir el 23 de novembre. Aquell dia, cap a les 19 h, uns veïns van alertar que havien vist tres persones intentant forçar una casa, mentre que un dels vigilants de seguretat de la urbanització va assegurar haver vist una d'aquestes persones, vestida de fosc, sobre la teulada d'un altre domicili. Quan la policia va arribar a la zona, va veure tres persones que sortien de la urbanització en direcció el nucli urbà, les quals coincidien amb la descripció facilitada. Els tres homes, a més, van accelerar el pas en veure els Mossos, de manera que van ser interceptats, moment en què la policia va certificar que acabaven de cometre un robatori. Durant l'escorcoll, la policia va localitzar eines susceptibles de ser utilitzades per cometre robatoris, així com diners en efectiu. Al mateix temps, els Mossos van resseguir el recorregut fets pels sospitosos i va recuperar diversos objectes sostrets.  Per tot plegat, els agents van detenir els tres nois com a presumptes autors de dos robatoris amb força, un d'ells en grau de temptativa. Els dos arrestats majors d'edat, de 27 i 30 anys, van passar a disposició judicial i el magistrat va decretar l'entrada a presó per a un d'ells i va deixar el segon en llibertat amb càrrecs.

Summary: Detenen tres homes per dos robatoris amb força en una urbanització de Sitges


El coordinador federal d'Izquierda Unida, Alberto Garzón, ha assegurat que el seu partit és partidari de la celebració d'un referèndum acordat perquè la ciutadania de Catalunya pugui decidir "el seu futur" i les relacions amb l'Estat. Durant una reunió amb el president de la Generalitat, Quim Torra, Garzón també li ha traslladat la voluntat de la seva formació de construir una república federal espanyola en que s'hi pugui incorporar Catalunya. El líder d'Izquierda Unida ha qualificat d"'injustícia" l'empresonament dels líders polítics catalans i ha lamentat que els jutges hagin interpretat les lleis d'una forma "absolutament reaccionària" i "contrària" a qualsevol principi democràtic. Garzón ha qualificat la reunió d'"agradable" i "fructífera" tot i que ha admès que tenen "discrepàncies de naturalesa ideològica".

Summary: Garzón dona suport al referèndum acordat davant Torra abans de la reunió del president amb Sánchez


El Consell de Ministres ha aprovat presentar a Europa els comptes de l’any passat amb una previsió d’ingressos “molt conservadora”   ACN Madrid.-El Consell de Ministres ha aprovat aquest divendres remetre a Brussel·les la pròrroga dels Pressupostos Generals de l’Estat (PGE) del 2016 que preveuen un dèficit del 3,6%, mig punt per sobre del límit establert per la Comissió Europea de cara al pròxim any. Així ho ha anunciat la vicepresidenta del govern espanyol en funcions, Soraya Sáenz de Santamaría, que ha assenyalat que aquests comptes "no contemplen canvis" tret d’algunes actualitzacions “molt prudents”. La vicepresidenta en funcions ha assegurat que la previsió d’ingressos serà “molt conservadora” ja que l’executiu en funcions “no pot anar més enllà de les previsions macro econòmiques”. Així mateix, ha dit que “el futur govern serà l’encarregat d’introduir els canvis corresponents als nous pressupostos”.

Summary: El govern espanyol en funcions remetrà a Brussel·les la pròrroga dels PGE del 2016 amb actualitzacions “molt prudents”


Les funeràries han reportat cinc nous morts per covid-19 a Catalunya en les últimes hores, segons l'últim balanç de Salut, els mateixos que els informats dimecres. Això situa la xifra global de víctimes en 12.606. S'han detectat 482 nous casos positius testats (194 més), i el total puja a 74.367. D'aquest augment, 212 són nous casos registrats a Barcelona ciutat i 74 a la regió de Lleida. D'entre les víctimes, 6.895 persones han mort en hospital o centre sociosanitari (19 més), 4.111 en una residència (dotze més) i 799 al domicili (igual), mentre que les no classificades per falta d'informació són 801 (26 menys). Fins ara hi ha hagut 4.169 ingressats greus, dos més en les últimes 24 hores, i actualment n'hi ha 40, les mateixes. Pel que fa a la retrospectiva de casos, n'hi ha 79 de dimecres, 187 de dimarts i 152 de dilluns. En l'última setmana, s'han declarat a Catalunya 1.172 nous positius. Pel que fa a les morts, del 7 de juliol n'hi ha quatre de reportades, el 6 de juliol, dues, i el 5 de juliol, cap i el 4 de juliol, quatre.   En les residències de gent gran, hi ha 15.074 casos confirmats. Són deu casos més respecte als que va informar el Departament de Salut dimecres. Aquest dijous tampoc s'ha facilitat la dada de professionals aïllats, però la de dimarts era de 543. Pel que fa al nombre d'altes hospitalàries des de l'inici de la crisi, n'hi ha hagut 40.038, 37 més que les informades fa 24 hores. Per territoris, a Lleida han crescut en 74 casos, arribant als 4.150. A Barcelona ciutat hi ha 20.362 casos confirmats, 212 més que fa 24 hores. A l'àrea metropolitana nord n'hi ha 17.634, i a la metropolitana sud, 13.621. A la Catalunya Central són 6.714 els confirmats. A Girona hi ha 7.212 positius. En el cas del Camp de Tarragona, es mantenen amb 2.212 persones amb coronavirus confirmades. A l'Alt Pirineu i Aran creixen fins als 493 casos confirmats, i a les Terres de l'Ebre en mantenen en 341. D'entre tots aquests, Barcelona ciutat registra 3.738 casos confirmats en residències. A l'àrea metropolitana nord es mantenen amb 3.654, mentre que a l'àrea metropolitana sud n'hi ha 3.046. A la Catalunya Central continuen amb  1.699 residents confirmats i a Girona segueixen amb 1.693 casos. A les residències del Camp de Tarragona es mantenen amb 471 casos positius confirmats, i a Lleida segueixen amb 608. En el cas de l'Alt Pirineu i Aran, continuen amb 89 casos confirmats en les residències, mentre que a les Terres de l'Ebre segueixen amb 20. Pel que fa a les defuncions, a la ciutat de Barcelona han mort 4.264 persones, entre positius i sospitosos, 2.348 en hospitals i centres sociosanitaris, 1.324 en residències, 284 en domicilis i 308 no classificats; a la zona metropolitana nord hi ha 2.901 morts, 1.580 en hospitals i sociosanitaris i 1.048 en residències, a banda de 130 no classificats i 143 en domicilis. La xifra total de morts a la regió metropolitana sud es manté en 2.353. D'aquests, 1.435 han mort en un hospital o centre sociosanitari, 774 en residències, 96 en domicilis, i 48 no estan classificats. A la Catalunya Central continuen amb 1.573 persones mortes (729 en hospitals i sociosanitaris, 516 en residències, 211 no classificats i 117 en domicilis) i a Girona pugen a 819 morts (368 en hospitals, 252 en residències, 129 en domicilis i 70 no classificats). Pel que fa al Camp de Tarragona, segueixen amb 399 morts, dels quals 257 en hospitals i centres sociosanitaris, 121 en residències, 12 en domicilis i 9 més no classificats; mentre que a Lleida han pujat a 212 morts en total, 134 en hospitals i sociosanitaris, 59 en residències, dotze no classificats i set en domicilis. A l'Alt Pirineu i l'Aran es mantenen amb 30 morts, tretze en hospitals i sociosanitaris, set en residències, vuit no classificats i dos en domicilis; mentre que a les Terres de l'Ebre continuen amb 45 defuncions, 25 en hospitals i sociosanitaris, vuit en residències, nou en domicilis i tres sense classificar.

Summary: Les funeràries reporten cinc nous morts per covid-19 a Catalunya i hi ha 482 positius testats


La magistrada del jutjat d'instrucció número 3 d'Amposta ha decretat presó provisional comunicada i sense fiança per als dos detinguts que van amenaçar una mare de raptar la seva filla quan anaven a l'escola, dimecres passat, a Sant Carles de la Ràpita (Montsià). Els dos homes, un de nacionalitat espanyola i un de romanesa, han passat a disposició judicial aquest divendres al matí. La causa es manté oberta i s'acusa els arrestats d'un delicte de segrest a una menor d'edat en grau de temptativa i un delicte de tinença il·lícita d'armes. En l'escorcoll del vehicle en què van intentar fugir es va trobar una arma de foc. Van ser alguns veïns i vianants que van evitar que s'emportessin la nena en adonar-se de les amenaces que els dos arrestat feien a la mare.  Els Mossos investiguen quina és la relació entre les agressors, que s'havien desplaçat de la zona de Castelló, i les víctimes o el seu entorn. No descarten que es tractés d'un intent d'ajust de comptes. La causa continua oberta.

Summary: Presó provisional sense fiança per als dos homes que van intentar raptar una nena a Sant Carles de la Ràpita


L’Audiència de Tarragona repetirà al novembre el judici contra Claudio Augusto Santana, l’home condemnat a tres anys i mig de presó per haver mort una noia de 28 anys a Salou (Tarragonès) en un joc sexual. L’any passat el TSJC va estimar parcialment el recurs de la fiscalia, que assenyalava contradiccions i defectes en la redacció de les preguntes lliurades al jurat popular. El tribunal va anul·lar la sentència de l’Audiència i va ordenar la repetició de la vista amb un nou jurat i un altre magistrat-president. Mentrestant, un cop va sortir de la presó, l’acusat va deixar de comparèixer als jutjats i es va dictar contra ell una ordre de crida i cerca. Finalment, el juny passat la policia espanyola el va detenir en un centre comercial d’El Ejido (Almeria).  La secció segona de l’Audiència de Tarragona ja ha fixat una data per a la repetició del judici per la mort d’una noia a Salou l’agost del 2016. La vista, que tornarà a fer-se amb un jurat popular, està fixada entre els dies 18 i 27 de novembre.  El primer judici es va fer a final del 2017, però arran d'un recurs el TSJC va anul·lar la sentència el juliol de l’any passat. Un cop el condemnat va quedar en llibertat, però, se li va perdre la pista. Santana va deixar de comparèixer mensualment davant la sala i cada dilluns al jutjat de guàrdia. La defensa va informar que no en sabia res. Tampoc no se’l va trobar en cap dels domicilis que havia facilitat, ni agafava el telèfon.  El febrer passat l'Audiència de Tarragona va ordenar la crida, cerca, detenció i ingrés de l’home a presó, a nivell nacional i internacional. Finalment, la policia espanyola el va detenir el 26 de juny en un centre comercial d’El Ejido, A Almeria.  Condemnat a tres anys i mig de presó Els fets van tenir lloc la matinada del 23 d'agost del 2016. L'home va asfixiar la víctima, una noia de Lleida que exercia la prostitució, mentre aquesta es trobava d'esquenes i amb les mans lligades en el marc d'un joc sexual, segons va explicar durant la vista.  El jurat va considerar provat que, tot i que l’acusat en coneixia els riscos, no pretenia ocasionar-li la mort. Segons van precisar, però, no va quedar provat durant el judici oral que la víctima acceptés la pràctica de la hipoxifília, que es porta a terme per obtenir plaer sexual mitjançant l'ofegament. El veredicte assumia que, com a conseqüència del consum d’alcohol i cocaïna, el condemnat presentava efectes euforitzants que van alterar parcialment la seva percepció de situacions de risc.  El mateix dia a la tarda, Santana es va presentar a la comissaria dels Mossos d'Esquadra de Salou on va reconèixer haver mantingut les relacions sexuals i va explicar que va trobar morta la noia al llevar-se al matí. Al mateix llocs dels fets va reconèixer voluntàriament davant dels agents haver estat el causant de la mort. L’home va ser condemnat a tres anys i mig de presó per un delicte d’homicidi imprudent amb els atenuants d’afectació tòxica i alcohòlica, i el de confessió.  Defectes i contradiccions en el veredicte La fiscalia argumentava el seu recurs amb motius relacionats amb el trencament de les normes i les garanties processals, i infraccions legals. Un d’ells era l’existència de “determinades contradiccions en la motivació de l’acta de votació del veredicte” per part del jurat popular que, al criteri del ministeri públic, haurien d’haver comportat la devolució de l’acta. A més, segons la fiscalia, hi havia certs defectes en la redacció de l’objecte del veredicte -el qüestionari que es lliura al jurat- que serien motiu d’anul·lació de la sentència. En la seva resolució, la Sala Civil i Penal del TSJC ho va compartir i va tombar el procediment.  La principal peça en discòrdia va ser l’onzena proposició del veredicte, que exposava quatre opcions -dues de favorables i dues de desfavorables a l’acusat-. Els nou ciutadans havien de determinar si quan l’home va estrènyer el coll de la víctima amb força, la qual cosa li va produir la mort per asfíxia, sabia o no que podia matar-la, i si tenia o no intenció d’acabar amb la seva vida. Finalment, per sis vots el jurat va acordar que, amb aquella acció, l’acusat advertia el risc que podia ocasionar-li la mort, però no la volia matar. El TSJC va fer notar que, per a aquesta opció, no existia cap base en els escrits de la defensa ni de les acusacions.  Els tres magistrats de l’alt tribunal català van assenyalar que la fiscalia i l’acusació particular havien demanat retirar alguns dels apartats favorables a l’acusat, en considerar que no existia base fàctica ni prova suficient per formular-los. Aquest extrem, però, no es va acabar produint. La magistrada de l’Audiència de Tarragona, afegien, va advertir al jurat que la clàusula en discòrdia era complicada i de difícil redacció, però “no els va explicar com votar-la”, criticava el TSJC.  La sentència del TSJC recollia també que no es va incloure cap pregunta relativa al risc que podia suposar la pràctica sexual de la hipoxifília -que la pròpia defensa havia reconegut durant el judici-, ni les cauteles que hauria pogut adoptar l’acusat per tal d’evitar la mort de la noia. Això, segons el tribunal, hauria propiciat una “resposta més racional” del jurat, atès que ja havia conclòs que la noia no havia consentit aquesta pràctica, que estava amb les mans lligades i d’esquenes, que hi havia una diferència de complexió, pes i alçada molt destacables entre tots dos, i que l’home tenia experiència en aquella pràctica i era conscient dels seus riscos.  El TSJC va veure contradictori que el jurat assenyalés que l’acusat advertia el risc que la pràctica sexual podia ocasionar la mort de la noia, però que no la volia matar, amb el fet que la víctima volgués abandonar el domicili a partir d’una determinada hora i que aquella pràctica no fos consentida. Segons els magistrats, tenint en compte tots els condicionants en joc, era “indiferent” que l’home no busqués la mort de la noia per poder imputar-li un homicidi amb dol eventual, que suposaria una pena més elevada.

Summary: L’Audiència de Tarragona repetirà al novembre el judici per la mort d’una noia a Salou


El govern espanyol estima que 4 milions de treballadors es veuran afectats per Expedients de Regulació Temporal d’Ocupació (ERTO) derivats de la crisi del coronavirus, un 16% de la població activa. Segons ha explicat el ministre d’Inclusió i Seguretat Social, José Luis Escrivá, els afectats ja són 3 milions i la xifra s'enfilarà a 4. També ha dit que ja s’han resolt favorablement més del 50% d’ERTO presentats. Pel que fa a les prestacions per cessament d’activitat dels autònoms, l’han demanat 950.000 dels quals 776.556 peticions s’han concedit i la cobraran aquest divendres. A la compareixença d’aquest dimecres a la tarda al Congrés, Escrivá ha defensat que les mesures de l’executiu aconsegueixen frenar la destrucció de llocs de treball. El ministre de Seguretat Social ha dit que des que es van posar en marxa les mesures econòmiques de “protecció de les rendes i l’ocupació”, a partir del 24 de març, s’ha “estabilitzat” l’ocupació. Tanmateix, des de la declaració de l’estat d’alarma, s’ha produït una baixada de 900.000 afiliats a la Seguretat Social -una dada que no inclou els afectats per ERTO, que mantenen l’afiliació-. La major part de la destrucció de llocs de treball va ser els primers dies d'estat d'alarma i es va "estabilitzar" a finals de març.  Escrivá ha dit que és una caiguda només comparable al període entre el setembre del 2008 i el març del 2009 amb l’anterior crisi econòmica. Així doncs, la caiguda per la crisi del coronavirus ha estat molt més ràpida. Els sectors més afectats són la construcció amb una caiguda del 16-17%, l’hostaleria (-12-13%) i les activitats artístiques (-12%). La major part dels afectats tenien contractes temporals (650.000) la qual cosa reflecteix una “enorme disfuncionalitat” del mercat de treball, ha dit Escrivá. El ministre de Seguretat Social ha estimat que protegiran les rendes de 6,3 milions de treballadors i autònoms, el 30% de la població activa ocupada, afectada pel coronavirus.

Summary: El govern espanyol estima que 4 milions de treballadors es veuran afectats per ERTO, un 16% de la població activa


Els sistemes de garanties públiques impulsades durant els últims dies –tant a escala regional com comunitària- cobriran un 30% de les pèrdues de les empreses i els autònoms de la zona euro. Així ho ha assegurat aquest dimecres el vicepresident del Banc Central Europeu (BCE), Luis de Guindos, en un acte telemàtic organitzat per la Cambra de Comerç d'Espanya. Per l'exministre d'Economia espanyol, les ajudes al teixit empresarial són vitals per "minimitzar la fragmentació" entre els estats membres i "evitar discriminacions". Per De Guindos, les característiques de la pandèmia fan "molt necessari" evitar increments de l'endeutament d'alguns països i defensa que cal una actuació "paneuropea" perquè la sortida de la crisi sigui equilibrada.

Summary: Els sistemes de garanties públiques cobriran un 30% de les pèrdues de les empreses de la zona euro, segons el BCE


La portaveu del PP al Congrés, Cayetana Álvarez de Toledo, ha assegurat que espera la imminent sentència del Tribunal Suprem sobre l'1-O amb “l’absoluta tranquil·litat que dona formar part d’un estat de dret”. Des de la manifestació constitucionalista d’aquest 12 d’octubre a Barcelona, la popular ha advertit: “Les lleis es compleixen, i qualsevol que decideixi saltar-se la llei ha de complir amb les conseqüències”. Al mateix temps, de Toledo ha demanat “serietat, maduresa, reflexió i convicció democràtica” en els dies vinents, els quals ha considerat “decisius”. Al respecte, la popular ha posat sobre la taula “la continuïtat espanyola davant de qualsevol intent” en sentit contrari i ha reclamat al constitucionalisme que sigui “militant i actiu”.

Summary: Álvarez de Toledo, sobre la sentència de l’1-O: “Qualsevol que decideix saltar-se la llei ha de complir amb les conseqüències”


El jutjat d'instrucció número 2 d'Osca decidirà sense saber l'opinió dels pèrits sobre el recurs que va interposar el Govern i el MNAC a la sentència provisional que obliga a traslladar les pintures murals del Monestir de Sixena que hi ha al museu. La sentència és del juliol de 2016 i aleshores es va interposar l'incident d'oposició que ha estat paralitzat fins al passat mes de setembre quan la jutgessa va decidir dictar d'ofici una vista oral per escoltar les conclusions dels pèrits sobre les complicacions tècniques que comportaria el trasllat d'aquests frescos. L'Ajuntament de Vilanova de Sixena va presentar un recurs a la celebració d'aquesta vista que ara ha estat estimat perquè ''cap de les parts l'havia demanat'', segons el lletrat Jorge Español. És per això que una vegada es resolgui el recurs del Govern i el MNAC, Español creu que el jutjat podria enviar la policia judicial a buscar les pintures murals a Barcelona. El 5 de juliol de 2016 el jutjat de Primera Instància número 2 d'Osca va condemnar al Museu Nacional d'Art de Catalunya (MNAC) a restituir els frescos murals originaris de la sala capitular del Monestir de Sixena (Osca), que estan exposats al MNAC. Les pintures murals decoraven des del segle XII el monestir però un incendi durant al Guerra Civil les va malmetre. Patrimoni de la Generalitat les va recuperar i les va portar a Barcelona, on van ser restaurades. El MNAC les té en dipòsit des de l'any 1940 i, des de 1960 estan exposades al públic com una de les grans obres mestres de la col·lecció del museu.

Summary: El jutjat d'Osca decidirà sense escoltar els pèrits sobre l'execució provisional de la sentència de les pintures murals del MNAC


L'expresident de la Generalitat Artur Mas veu molt important que el PDeCAT, JxCat i ERC "pactin un pla d'acció conjunt" i "renunciant tots a alguna cosa" per tirar endavant el projecte sobiranista, vagin o no junts a les properes eleccions catalanes. "Si no hi ha full de ruta comú, qui ens prendrà seriosament?", s'ha preguntat. Per això, reclama a JxCat que concreti públicament "amb tots els ets i uts" què vol dir la "confrontació intel·ligent. De fet, creu que la unitat interna del sobiranisme és una de les tres condicions necessàries per arribar a un referèndum. Les altres dues, segons ell, és tenir suports a l'exterior i tenir una majoria "inapel·lable" que superi el 50% actual. En una entrevista al diari 'Ara', Mas diu no espera cap resultat suficient de la taula de diàleg entre el govern espanyol i el català, perquè "a Madrid no estan preparats ni tenen la voluntat d'abordar seriosament el problema de fons que planteja el sobiranisme: el referèndum". Segons ell, d'aquest diàleg no en sortirà un possible referèndum, però no descarta que sorgeixin altres propostes. Per això, vaticina que tot i que ara mateix ERC li recorda algunes actituds que tenia CiU fa anys, les seves bases "són les que són", i si no s'acorda el referèndum "poden tornar a aparèixer per fer un gir cap a l'altre costat". Sobre aquesta falta d'unitat del sobiranisme, Mas ha lamentat la ruptura de JxCat i el PDeCAT perquè a l'antiga CiU "sempre s'havien pogut entendre diferents persones i sensibilitats", almenys fins que UDC va sortir de la federació per diferències "estructurals de fons" sobre la independència. En canvi, ara no sap veure raons estructurals que distanciïn les dues formacions i encara entén menys la batalla judicial per les sigles. De fet, Mas creu que el projecte de CDC segueix sent vàlid, ja que va ser guanyador a Catalunya durant molts anys. Admet que el PDeCAT tè "rèmores judicials", procedents de CDC, però "com molts altres partits". De fet, reivindica la fórmula per intentar tallar amb aquests antecedents, que va ser sacrificar "l'instrument i algunes persones" per salvar el projecte. L'exlíder de la formació diu que, fins on ell sap, les adjudicacions públiques es feien correctament, i que les donacions d'empreses a CDC les feien perquè el món econòmic veia en el partit un projecte que "interessava a l'economia productiva del país". Segons ell, hi ha tres possibles fórmules d'encaix de PDeCAT i JxCat: la integració total en un sol projecte, la coalició electoral o que el PDeCAT no es presenti però alguns dels seus membres vagin a la llista de JxCat. Per aconseguir algun d'aquests possibles acords, Mas no hi vol posar terminis i diu que ell no ha de decidir-ho. Respecte les actuals diferències entre les dues formacions, l'exlíder de CDC i del PDeCAT assegura que ell hagués votat en contra de la limitació dels preus dels lloguers de pisos, ja que considera que els poders públics no poden traslladar el problema de l'habitatge a "la gent estalviadora". En aquest sentit, avisa que si finalment JxCat i PDeCAT se separen, cadascú podrà votar el que vulgui al Congrés de Diputats. Tot i això, diu que ell i Carles Puigdemont defensen la compatibilitat entre fer avançar el projecte sobiranista i gestionar la governació del país. En aquest sentit, creu que si el president de la Generalitat, Quim Torra, va fer els canvis al Govern per afrontar millor la covid, hauria d'haver afectat les conselleries més directament implicades en la pandèmia, i no haver fet fora l'única representant del PDeCAT a l'executiu, Àngels Chacón, que té el seu suport com a futura líder de la formació demòcrata.

Summary: Mas diu a JxCat, PDeCAT i ERC que pactar un pla d'acció conjunt és més important que presentar-se junts


L'Agència de Residus de Catalunya (ARC) ha atorgat 346.898 euros per clausurar punts d'abocament incontrolat de residus de la construcció, com a resultat de la convocatòria d'ajuts de l'any 2019. Es destinaran a deu municipis catalans per tancar 42 punts d'abocament. Els imports satisfan el 100% de les quantitats que han sol·licitat els municipis de Sarrià de Ter, Golmés, l'Ametlla de Mar, Papau-Saverdera, Aspa, Vinaixa, Vilagrassa, Tordera, Castellserà i Catllar. L'objectiu és contribuir a la recuperació de les condicions naturals dels terrenys afectats i evitar riscos sobre la salut de les persones o el medi ambient.  La subvenció inclou la retirada dels residus i la clausura i revegetació del punt d'abocament incontrolat a més de la redacció del projecte tècnic en el cas que no el porti a terme l'ens local beneficiari. El termini d'execució de les actuacions subvencionades serà de 24 mesos, des de la data de resolució d'atorgament de l'ajut.

Summary: L'Agència de Residus de Catalunya atorga 350.000 euros per clausurar abocadors incontrolats de residus de la construcció


Pisarello diu que suposaria “una vulneració flagrant del dret dels diputats i dels ciutadans a conèixer tota la veritat ACN Madrid.-El diputat d’En comú Podem Gerardo Pisarello ha anunciat aquest dimecres que la seva formació presentarà un recurs davant el Tribunal Constitucional si la Junta de Portaveus del Congrés rebutja la creació d’una comissió d’investigació sobre els negocis del rei emèrit, Joan Carles I. Segons Pisarello suposaria “una vulneració flagrant del dret dels diputats i dels ciutadans a conèixer tota la veritat sobre aquestes qüestions perquè no es puguin repetir mai més”. “Ens sembla inacceptable que es furti a les Corts la possibilitat d’investigar aquesta qüestió en un moment d’enorme gravetat” i “quan el rei emèrit porta 32 dies sota la protecció d’una monarquia autoritària amb qui podria haver comès els delictes que se li esta n atribuint”.

Summary: Podem presentarà un recurs al TC si la Junta de Portaveus rebutja la seva petició de comissió sobre Joan Carles I


Acció Cultural del País Valencià (ACPV) ha iniciat una campanya de recollida de signatures a través de la plataforma Change.org perquè l’Ajuntament de València dediqui un carrer a la memòria de Guillem Agulló, jove militant de Maulets assassinat l’abril del 1993 a Montanejos (Alt Millars) per un grup de neonazis. La campanya reclama que després de la declaració institucional de les Corts Valencianes del passat abril i que l’Ajuntament de Barcelona hagi anunciat que dedicarà un espai a la memòria d’Agulló, el consistori valencià no es quedi enrere. En aquest sentit, demana una declaració institucional en el mateix sentit que les Corts Valencianes i l’assignació del nom d’un carrer a Guillem Agulló i Salvador en record seu i de totes les víctimes dels crims d’odi. Més de 1.700 persones han donat suport a la iniciativa, que preveu arribar a les 2.500 per lliurar-la a l’alcalde, Joan Ribó, i a tots els grups municipals de l’Ajuntament de València.  La carta que inicia la petició recorda com l’11 d’abril del 1993 “els sicaris de la intolerància van decidir que volien trencar, amb una ganivetada mortal al cor” la veu d’Agulló “i la de tots aquells qui volem pensar i opinar lliurement, i que estimem el nostre país”. Així mateix, afegeix que el dolor es va agreujar per les condemnes “escandalosament suaus” i el silenci institucional d’aquell moment. “Però no van aconseguir imposar el silenci, i Guillem ha esdevingut un referent i un símbol contra els crims d’odi. Un referent necessari al País Valencià, on des de la transició el feixisme ha gaudit d’una impunitat reiteradament denunciada”, assenyalen. En aquest sentit, ACPV remarca que els temps estan canviat i que les Corts Valencianes varen aprovar una declaració institucional de la qual l’Ajuntament de València “no pot quedar enrere”. En aquest sentit, reclamen una declaració institucional i en la qual l’Ajuntament de València es comprometi al compliment de la resolució del Parlament Europeu sobre la lluita contra el racisme, la xenofòbia i els delictes motivats per l’odi.  En aquella declaració institucional les Corts Valencianes es varen comprometre igualment a lliurar anualment, cada mes d’abril, un premi a persones i iniciatives destacades en la lluita contra el racisme, la xenofòbia i l’odi, com a homenatge al jove valencià i totes les víctimes de l’odi.   Així mateix, la campanya reclama l’assignació d’un carrer Guillem Agulló a la ciutat de València. “Perquè el seu patiment no sigui oblidat, i perquè des d’aquest record puguem construir un País Valencià més democràtic i respectuós amb la pluralitat i la diversitat”, conclouen.

Summary: Una campanya reclama dedicar un carrer de València a la memòria de Guillem Agulló


La mobilització s'ha produït cap a les 6 de la matinada ACN Garcia.-Un grup de persones ha tallat aquest dimarts al matí la carretera C-12 a l'altura de Garcia (Ribera d'Ebre) durant mitja hora amb una crema de pneumàtics entre els quilòmetres 68 i 70. L'acció per protestar contra la sentència del Suprem sobre l'1-O s'ha produït cap a les 6 de la matinada però ja s'ha aixecat, segons ha informat el Servei Català de Trànsit.

Summary: Tallen la C-12 a Garcia durant mitja hora amb una crema de pneumàtics


El Govern ha demanat aquesta tarda al govern espanyol que autoritzi el passi a la fase 1 de Girona, Lleida, la Catalunya Central, el Garraf, l'Alt Penedès i el Baix Montseny, segons fonts del Departament de Salut. En el marc de la reunió bilateral dins la ronda de trobades amb les Autonomies del Pla de Transició Cap a Una Nova Normalitat, com en diu el govern de Pedro Sánchez, el Govern també ha demanat que Barcelona i l'àrea metropolitana passin a la zona 0,5, tal com ha anomenat el pla adaptat a aquestes zones que ha dissenyat Salut. El Ministeri, però, només ha fet esment després de la reunió a tres de les zones que el Govern assegura que ha demanat, concretament a Girona, a Lleida i a la Catalunya Central. En una comunicació breu el Ministeri de Sanitat ha fet un resum de les trobades bilaterals que ha celebrat aquest dijous amb les Balears, amb Canàries, amb Castella – La Manxa, amb el País Valencià, amb la Comunitat de Madrid i amb Catalunya. Ha especificat els territoris que cada Comunitat ha demanat que passin a fase 1, una decisió que en virtut del decret d'estat d'alarma correspon al govern espanyol i que prendrà aquest divendres, i en el cas de Catalunya ha fet referència a Girona, Lleida i la Catalunya Central. Després d'aquesta comunicació del Ministeri de Sanitat, des del Departament de Salut s'ha puntualitzat que s'ha demanat el passi a fase 1 de tots sis territoris i el passi a fase 0,5 de Barcelona i l'àmbit metropolità. També s'ha indicat que encara no hi ha res decidit i que es preveu seguir treballant en la proposta aquest divendres, abans que l'executiu espanyol prengui la decisió definitiva.

Summary: Catalunya demana a Illa que passin a fase 1 les sis zones anunciades i a fase 0,5 Barcelona i l'àmbit metropolità


La policia espanyola ha detingut a València un home de 38 anys com a presumpte autor dels delictes de corrupció de menors, abús sexual i pornografia infantil. L'arrestat contactava amb menors a través de les xarxes socials i intercanviava vídeos i fotografies de contingut sexual. Fins al moment s'han trobat 40 víctimes i totes elles tenen menys de 18 anys. L'individu les havia extorsionat, amenaçat o insultat per aconseguir els seus objectius i fins i tot havia ofert diners a canvi de tenir relacions sexuals. Propòsit que va complir amb dos joves de 13 i 15 anys. Amb aquesta informació, els agents d'aquest cos el van poder identificar. Les investigacions es van posar en marxa el mes de febrer després de saber que dos menors d'edat podrien haver estat víctimes d'un delicte de corrupció de menors i assetjament. Els agents de la policia espanyola van constatar que darrere del telèfon des d'on es contactava amb els joves hi havia un major d'edat amb un nom fals. A més, van descobrir que l'investigat tenia un compte en una xarxa social i una aplicació per pujar fotos i vídeos que era seguida, majoritàriament, per menors d'edat. En aquest perfil es presentava amb un altre nom i contactava amb els menors, als quals demanava i enviava fotografies de contingut sexual. Amb aquesta informació, els investigadors van identificar al presumpte pedòfil i van establir un dispositiu de vigilància als voltants del seu domicili, on va ser localitzat i detingut. Durant el registre a casa seva i en un traster de la seva propietat, els agents van intervenir tres telèfons mòbils, una targeta mini, un USB, un CD i diversos papers amb anotacions de telèfons i noms. Els investigadors han localitzat 40 víctimes relacionades amb aquests fets, però davant el gran volum de dades trobades en el seu telèfon mòbil, no es descarten més perjudicats.

Summary: Un detingut a València per intercanviar contingut sexual amb menors a través de les xarxes socials


Els neozelandesos Fat Freddy's Drop han tornat aquest divendres al Sónar després del llarg i intens període de gestació de 'Bays', el seu disc més electrònic fins ara, publicat a la tardor de 2015. Ells han estat un dels protagonistes de la segona jornada del Sónar de Dia amb un concert al SonarVillage. Així mateix actuaran de nou al certamen aquest dissabte al SonarPub en el marc del Sonar de Nit. També han destacat al Sónar de Dia les actuacions dels productors britànics Clark i Evian Christ i el duet Nonotak, en una sessió al +D. Al SonarXS hi ha actuat la catalana Bad Gyal, de 20 anys, arribada des de  Vilassar de Mar que ha fet embogir el públic que hi ha assistit amb la seva música i els seus balls.   Fat Freddy's Drop barreja en directe, com ha apuntat el certamen, el dub, funk, soul, reggae, blues, ska i ritmes propis de l'electrònica de ball com el house i el techno. La formació de Fat Freddy's Drop ha estat recentment guardonada amb l'International Achievement Award als New Zealand Music Awards del 2016 i no ha variat excessivament des dels seus inicis, marcats al calendari amb la data de 1999, com ha explicat el Sónar. Actualment són set membres i l'ànima del projecte és Dj Fitchie, i entre els instruments que fan servir hi ha guitarres, sintetitzadors, teclats, bateria, veus i una secció de vents formada per tres músics.  Altres concerts destacats d'aquest dimecres han estat els del productor britànic Clark al SonarHall, que hi ha arribat amb un nou àlbum i una posada en escena que inclou imatges i la presència de les ballarines Kiani Del Valle i Melanie Lane; moments abans ha actuat al mateix lloc el també productor britànic Evian Christ qui ha publicat aquest any el seu primer àlbum.  El duet Nonotak, format per la il·lustradora francesa Noemi Schipfer i l'arquitecte i músic japonès Takami Nakamoto, també ha estat un dels noms recalcats d'aquest divendres per la seva actuació al SonarComplex en el marc del +D. Tot i que la seva actuació ha tingut un context completament diferent als de la resta de concerts. Han presentat al Sónar de Dia l'AV Show, 'Shiro', amb una estructura sobre l'escenari que delimita i aporta volum a l'espai, en el qual es projecten línies i figures geomètriques que distorsionen els perfils de tots dos creadors, com ha explicat el certamen.  La catalana Bad Gyal Un dels noms propis d'aquest divendres ha estat el concert de la catalana Alba Farelo, coneguda com a Bad Gyal, qui va revolucionar les xarxes al març de l'any passat amb una versió del tema 'Work' de Rihanna. Apassionada pel dancehall i amb influències trap, la filla de l'actor Eduard Farelo interpreta part de les seves cançons en català. DJs anglosaxons com Joe Key, del prestigiós col·lectiu Soulection, ja punxen els seus temes.  Alba Farelo ha començat la seva actuació amb el tema 'Despacio' i mostrant la seva sorpresa davant el públic que ha omplert l'escenari del Sónar XS. "Això és molt heavy", ha dit entre cançó i cançó.

Summary: Fat Freedy's Drop, Clark, Evian Christ i Nonotak, protagonistes de la segona jornada del Sónar de Dia


El líder de Podem recorda que el document d’aquest dimecres va signat pels responsables de les tres formacions ACN Madrid.-El líder de Podem, Pablo Iglesias, ha assegurat aquest dijous en una entrevista a Catalunya Ràdio que independentment de la correcció que va fer el PSOE a última hora de la passada nit l’acord signat “entre els màxims responsables” dels grups del PSOE, Podem i Bildu per a la derogació “total” de la reforma laboral s'ha de complir. “Pactas sunt servantas, ha afirmat invocant el principi de dret civil que estableix que els contractes ‘estan per complir-se’. Iglesias ha recordat que l’acord d’investidura entre Podem i el PSOE “no parla de derogació parcial, sinó de derogació de la reforma laboral”. Per tant, “l’acord que es va signar aquest dimecres “per derogar íntegrament” la reforma “és l’acord” que s’ha de complir.

Summary: Iglesias diu que l’acord signat amb PSOE i Bildu per a la derogació “íntegra” de la reforma laboral s’ha de complir


La Fundació Juvanteny ha presentat aquest dimarts el seu projecte per a la detecció de casos d'abusos sexuals a través de grups de treball amb infants en acollida, que consisteixen en sessions pedagògiques per afavorir "la revelació del secret", tal com ha explicat la presidenta de l'entitat, Montserrat Juvanteny. La iniciativa es va posar en marxa fa dos anys arran del cas del pederasta de Castelldans, condemnat a 51 anys de presó per haver abusat i gravat 8 menors que tenia en acollida, derivats de la Fundació Juvanteny. Segons la presidenta de l'entitat, en els 20 tallers que ja s'han fet amb prop de 200 nens en centres de l'organització, la meitat dels infants ha verbalitzat "els seu secret", que pot ser un abús sexual o físic. A partir del mes de maig, es faran aquestes sessions amb infants en acollida familiar. A més, Juvanteny ha destacat que la Fundació ha presentat el projecte a la Generalitat per a estendre'l a tot el sistema educatiu.

Summary: La Fundació Juvanteny vol detectar casos d'abusos sexuals a través de grups de treball amb els infants en acollida


La Simfònica de Cobla i Corda de Catalunya reinterpreta "la banda sonora del país" durant els darrers 25 anys de la mà dels èxits de Música Global que celebra el quart de segle del segell discogràfic. El projecte, que porta per nom 'Emociona't amb 25 anys de cançons', compta amb la col·laboració dels artistes Manu Guix, Elena Gadel, Miki Núñez i Paula Giberga que, ja sigui com a solistes, en duet o de forma coral, portaran les cançons a l'escenari aquesta tardor en quatre concerts a l'Auditori de Girona. Com a novetat, enguany preveuen fer dos concerts al matí, per apropar-se al públic familiar.

Summary: La Simfònica de Cobla i Corda reinterpreta "la banda sonora del país" amb els èxits dels 25 anys de Música Global


S'adequarà l'enllumenat en 20 ens locals catalans ACN Barcelona.-El Departament de Territori i Sostenibilitat ha atorgat ajuts per un import total de 382.836 euros a 20 ens locals catalans –19 ajuntaments i una entitat municipal descentralitzada– per a actuacions de millora de l’enllumenat exterior realitzades durant els anys 2016, 2017 i 2018, o que es realitzin aquest any en curs. L'objectiu és corregir els efectes de la contaminació lumínica. La majoria de municipis pertanyen a l'entorn de l'Observatori Astronòmic del Montsec i del Parc Natural de la Serra de Montsant. Amb aquestes actuacions d’adequació es preveu una reducció de la potència mitjana de les instal·lacions del 60%; un estalvi en el consum d’energia i cost associat del 64%, i una reducció anual en l’emissió de gasos amb efecte d’hivernacle de 157 tones de CO2eq. Més de la meitat dels ens locals als quals s’ha concedit la subvenció estan situats en zones d’especial protecció, donat que formen part dels entorns del Parc Natural de la Serra de Montsant o de l’Observatori Astronòmic del Montsec. La resta ha sol·licitat subvencions per actuacions a realitzar en zones de protecció màxima. Els municipis subvencionats han estat els següents: Sant Mateu de Bages, Sant Salvador de Guardiola (Bages); Saldes (Berguedà); l’Espluga de Francolí (Conca de Barberà); Olot (Garrotxa); Àger, Artesa de Segre, Castelló de Farfanya, les Avellanes i Santa Linya, Ivars de Noguera, la Sentiu de Sió, Cubells (Noguera); Llimiana, Gavet de la Conca (Pallars Jussà); la Bisbal de Falset, Cabacés, Cornudella de Montsant, Torroja del Priorat, la Morera de Montsant (Priorat), i l’Entitat municipal descentralitzada de l’Estartit (Baix Empordà).   La millora ambiental de l’enllumenat no ve donada només per la disminució del consum energètic associat a la introducció de noves tecnologies, sinó també per l’adequació dels nivells lumínics a les necessitats de cada cas i per l’elecció del tipus de llum de menys impacte sobre l’entorn.  La contaminació lumínica és una amenaça ambiental planetària creixent que afecta els éssers vius i altera els seus hàbitats. Les zones d’especial valor natural o astronòmic s’han de protegir  de manera específica per garantir la preservació de la biodiversitat i assegurar que es mantinguin unes condicions de foscor natural que permetin l’observació del firmament en les millors condicions.   El 2019 es preveu la declaració de zona protegida del Parc Nacional d'Aigüestortes i Estany de Sant Maurici, i l'ampliació amb vuit municipis més de la zona de protecció del Parc Astronòmic del Montsec.

Summary: El Govern destina més de 380.000 euros per evitar la contaminació lumínica en zones protegides


El Museu del Cinema de Girona ha inaugurat l'exposició temporal 'Icòniques', en què es recorda algunes de les actrius més famoses de la història de Hollywood a través de 91 retrats diferents. Segons el comissari de la mostra, Jordi Dorca, l'objectiu és recrear "la divinitat" en què s'havien convertit aquestes dones a partir dels seus papers en pel·lícules de cinema. A la vegada, les instantànies van acompanyades de cites textuals d'algunes de les frases que aquestes actrius han dit en alguna entrevista. En el text es pot veure "la part bona i la part dolenta de la fama" i també ajuden a descobrir una faceta més íntima de cada dona. La majoria de les fotografies estan signades per les mateixes actrius i formen part de la col·lecció personal de Vicenç Arroyo, que les ha cedit al museu.

Summary: El Museu del Cinema de Girona recorda les actrius més conegudes de Hollywood a l'exposició 'Icòniques'